# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Coronafeirws (COVID-19)** |
| **DYDDIAD** | **12 Mawrth 2020** |
| **GAN** | **Vaughan Gething, y Gweinidog Iechyd a Gwasanaethau Cymdeithasol** |

Mae Sefydliad Iechyd y Byd bellach wedi datgan bod coronafeirws yn bandemig. Rydym yn parhau i gynllunio a chydlynu ein hymateb i sicrhau bod GIG Cymru mor barod â phosibl i ymateb i'r sefyllfa.

Mae Prif Swyddog Meddygol Cymru wedi cadarnhau sawl achos newydd dros y deuddydd diwethaf.

Daw hyn â chyfanswm yr achosion sydd wedi'u cadarnhau i 19.

Gallwch weld y cyhoeddiad yma:

[Cyhoeddiad y Prif Swyddog Meddygol](https://llyw.cymru/hysbysiadau/chwilio?field_policy_areas%5B980%5D=980)

O ddydd Iau 12 Mawrth ymlaen, bydd diweddariadau dyddiol am 11.00 yb ar nifer yr achosion sydd wedi'u cadarnhau yn cael eu cyhoeddi ar wefan Iechyd Cyhoeddus Cymru.

[ICG](https://icc.gig.cymru/pynciau/gwybodaeth-ddiweddaraf-am-coronavirus-newydd-covid-19/)

Fel rhan o’n hymateb i coronafeirws (COVID-19), rwyf wedi awdurdodi rhoi gwasanaeth ymgynghori cenedlaethol dros fideo ar waith ar frys, ledled Cymru.

Mae hwn yn wasanaeth dros y we sy’n galluogi ymgynghori fideo rhwng staff y GIG a chleifion. Golyga hyn y bydd cleifion yn gallu parhau i ymneilltuo, tra’n cael gofal gan eu meddyg cyfarwydd, wyneb yn wyneb. Bydd hwn yn gyfrwng gwybodaeth a chyngor allweddol, er mwyn diogelu a chefnogi pobl, gan hefyd leihau’r pwysau ar ein gwasanaethau rheng flaen prysur.

Byddwn yn ystyried, ar y cyd â Gweinidogion Llywodraeth y DU, Llywodraeth yr Alban a Gweithrediaeth Gogledd Iwerddon, ba gamau pellach y gallwn eu cymryd i ddiogelu iechyd pobl Cymru.